El cicle de música sacra Sagunt in Excelsis torna a Sagunt este dissabte
31 de març 2022

La XVIII edició del cicle de música sacra, Sagunt in Excelsis, torna a Sagunt i, en esta ocasió, el cicle s’inaugura amb una actuació de música que barreja gòspel i jazz anomenada _La espiritualidad del jazz_. L’actuació, que és apta per a tots els públics, tindrà lloc el dissabte, 2 d’abril, a les 20 hores en el Teatre de Begoña. L’entrada és gratuïta i tindrà una duració de 90 minuts.

El cor Veus de Cambra i els seus solistes, davall la direcció de Ricardo Belda acompanyant al piano, Luis Llario al contrabaix, Felipe Cucciardi a la bateria i el ballarí de _tap dancing_ Javier Rosell, proposen reinterpretar la música més personal i més important per a la vida de l’artista Duke Ellington, qui a partir de la tradició musical religiosa negra nord-americana, representada pels espirituals i _Gospel Songs_, va elaborar una música molt personal, sofisticada i amb diverses influències del jazz.

El programa que oferix Veus de Cambra va ser interpretat en diverses ocasions per la pròpia orquestra de Duke Ellington i va causar gran impacte a Europa i Amèrica entre els anys 1965 i 1973.

Des de la seua creació a l’estiu de 2001, el cor Veus de Cambra ha treballat diferents estils, autors i èpoques oferint més de 200 concerts d’òpera, sarsuela, musicals, música sacra, cubana i jazz. A més dels seus concerts en solitari, ha col·laborat amb diverses agrupacions corals i instrumentals com la Simfònica de Castelló, la Banda Municipal de Castelló, Pols i Pua Francesc Tàrrega de Vila-real, Nou Arcs, el quartet de trompes Corniloquio, Spanish Brass Llur Metals…

Un dels seus objectius és contribuir a la recuperació, investigació i divulgació d’obres de compositors de la Comunitat Valenciana. Fa reviure i gaudir de la música que ha sigut creada a la seua terra. Cal assenyalar l’enregistrament dels àlbums d’autors barrocs: José Pradas i Francisco Morera. A més, compta també amb treballs d’autors castellonencs contemporanis, entre els quals cal destacar Rafael Beltrán i Matilde Salvador.

Durant tot l'espectacle es contemplaran per part de l'organització les mesures sanitàries i de prevenció enfront de la pandèmia, que seran, així mateix, d'obligat compliment per al públic.

![](/media/lx1jovax/cartell-sagunt-in-excelsis.jpg?width=594.8500881834216&height=850)

*   [](http://www.facebook.com/sharer.php?u=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-este-dissabte/ "Facebook")
*   [](http://twitter.com/share?url=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-este-dissabte/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-este-dissabte/ "Linked In")
*   [](mailto:?body=https://aytosagunto.es/va/actualitat/el-cicle-de-musica-sacra-sagunt-in-excelsis-torna-a-sagunt-este-dissabte/)